Kuutamosonaatti (elokuva)

Kuutamosonaatti on vuonna 1988 valmistunut suomalainen kauhuelokuva, jonka on ohjannut ja käsikirjoittanut Olli Soinio. Elokuva voitti kaksi Jussi-palkintoa vuonna 1989: Kari Sorvali parhaasta miespääosasta ja Matti Kuortti ja Paul Jyrälä parhaasta äänityksestä. Elokuva oli myös ehdolla parhaaksi elokuvaksi vuoden 1990 International Fantasy Film Award -elokuvajuhlilla.
Elokuvalle valmistui vuonna 1991 jatko-osa "Kadunlakaisijat", joka on myös Soinion ohjaama ja käsikirjoittama.
Juoni.
Liiasta julkisuudesta ja muotibisneksen pyörteistä ahdistunut huippumalli Anni Stark (Tiina Björkman) päättää matkustaa Lapin syrjäiselle hiihtomajalle etsimään mielenrauhaa. Annin kaipaama hermoloma jää vain haaveeksi, kun lähistöllä asusteleva omalaatuinen Kyyrölän perhe alkaa määrätietoisesti ahdistella häntä. Onneksi Annin veli Johannes saapuu hätiin, joten Annin ei tarvitse yksin taistella Arvo Kyyrölän seksuaalista intohimoa vastaan. Johanneksen elektroniikkataidoista tulee lopussa olemaan hyötyä.
Omituiseen ja hieman pelottavaan Kyyrölän perheeseen kuuluvat hurmoshenkinen uskovainen Äitee ja hänen poikansa Arvo ja Sulo. Arvo kasvaa vapaana äitinsä kanssa, mutta heikolahjainen Sulo on lukittuna perunakellariin. Äitee ei säästele vitsaa kasvattaessaan Arvoa. 
Arvolla on voimakas sukupuolivietti, ja hän, konerasvainen ja pontikanhajuinen mies, on mieltynyt kauniisiin julkkisnaisiin. Hänellä on ferrari (Massey-Ferguson 65), johon istuttuaan hän on parhaimmillaan (pahimmillaan). Hän palvoo tätä ferrariksi kutsumaansa punaista traktoriaan.
Sulo on luku- ja lähes puhetaidoton, fyysisesti erittäin vahva mutta hellä jättiläinen. Hän tulee paremmin toimeen susien ja koirien kanssa, ja sudet ja koirat pitävät hänestä ja hän niistä. Sulo ei siedä kenenkään häiritsevän näitä eläimiä. 
Arvioita elokuvan sisällöstä.
Helsingin yliopiston Ruralia-instituutin tutkijat Aapo Jumppanen ja Timo Suutari ovat käsitelleet elokuvaa Maaseudun uusi aika -lehdessä vuonna 2013 julkaistussa artikkelissaan "Pelon ja toiseuden maaseutu – Maaseudun toiseuden rakentuminen Kuutamosonaatti-elokuvassa". Heidän mukaansa elokuvassa "kulminoituu se kaupungistumiseen liittyvä kulttuurinen murros, joka teki mahdolliseksi kuvata maaseutua myös vieraana ja kauhistuttavana toiseutena".
Julkaisut.
Elokuva julkaistiin VHS-kasettina Europa Visionin levittämän Showtime-tuotemerkin alla. Lokakuussa 2016 VLMedia julkaisi elokuvan DVD-levynä ja julkaisuun sisältyi myös jatko-osa "Kadunlakaisijat". Kuutamosonaatin DVD-julkaisua oltiin suunniteltu jo pidemmän aikaa, mutta tekijät ja aiemmin elokuvan levittäjänä toiminut Finnkino eivät päässeet yhteisymmärrykseen elokuvien oikeuksista. Elokuvat ovat hyvin huonolaatuisia, sillä DVD on tehty televisioesityksessä käytetystä masterista. VLMedia julkaisi elokuvan Kultapainos-sarjassaan DVD-levynä uudestaan vuonna 2021. Elokuvan lisämateriaalina on myös jatko-osa "Kadunlakaisijat".
Elokuussa 2025 elokuva julkaistiin Saksassa leikkaamattomana versiona 500 kappaleen rajoitettuna ja numeroituna painoksena (kaksin eri kansin) Blu-rayna nimellä "Muttertag II – Die Söhne sind zurück" (suom. Äitienpäivä II – kauniit ovat palanneet). Elokuvan saksalainen nimi juontaa juurensa siihen, että Saksassa elokuva on julkaistu Charles Kaufmanin ohjaaman "Mother’s Day" -elokuvan (1980) jatko-osana. Saksalaisten levittäjien mielestä Kuutamosonaatin juoni oli kuulostanut hyvältä ja he olivat päättäneet julkaista sen elokuvasarjan ”toisena osana”, vaikka elokuvilla ei ole mitään tekemistä toistensa kanssa. Elokuvan leikkaamaton versio kiellettiin Saksassa vuonna 1989 ja julkaistiin DVD:nä vasta vuonna 2019. Blu-ray-julkaisu on HD-restauroitu ja lisämateriaalina on elokuvan restauroitu traileri.